ঢাকা, ৫ নভেম্বর ২০১৭: “দুর্নীতি প্রতিরোধের ক্ষেত্রে গণশুনানি একটি সম্ভাবনাময় কার্যক্রম। এর মাধ্যমে একদিক থেকে সেবাগ্রহীতা হিসেবে জনগণের কাছে সেবাপ্রদানকারীদের জবাবদিহিতার সম্ভাবনা যেমন সৃষ্টি হয়েছে, তেমনি স্থানীয় পর্যায়ে সেবাপ্রদানকারীদের সাথে সেবাগ্রহীতাদের সম্পর্ক উন্নয়ন ও আস্থার সম্পর্ক প্রতিষ্ঠার একটি সম্ভাবনাও সৃষ্টি হয়েছে। তবে এধরণের কার্যক্রমের বাস্তব সুফল পেতে হলে এটিকে একটি প্রাতিষ্ঠানিক রূপ দিতে হবে”। আজ সকালে টিআইবি’র ধানমন্ডিস্থ কার্যালয়ে ‘দুর্নীতি প্রতিরোধে দুর্নীতি দমন কমিশন (দুদক) পরিচালিত গণশুনানি: কার্যকরতা, চ্যালেঞ্জ ও করণীয়’ শীর্ষক এক গবেষণা প্রতিবেদন প্রকাশ উপলক্ষে আয়োজিত সংবাদ সম্মেলনে এসব মন্তব্য করেন ট্রান্সপারেন্সি ইন্টারন্যাশনাল বাংলাদেশ (টিআইবি) এর নির্বাহী পরিচালক ড. ইফতেখারুজ্জামান।